Diari Oficial de la Generalitat Valenciana


Sumari del DOGV 2878, del 27-11-1996 (1996/840141)

RESOLUCIÓ de 17 d'octubre de 1996 de la Conselleria d'Indústria i Comerç, sobre concessió administrativa a Cegas, SA, per a la prestació del servei públic de gas natural per a usos domèstics, comercials i a petites indústries al terme municipal d'Onda (Castelló).
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2878

Data del DOGV
:   27-11-1996

Secció del DOGV
:   ALTRES DISPOSICIONS

Número del document
:   1996/840141


Data del document
:   17-10-1996

Organisme emissor
:   Conselleria d'Indústria i Comerç

Tipus de document
:   Resolució

Correcció d'errades

RESOLUCIó de 17 d'octubre de 1996 de la Conselleria d'Indústria i Comerç, sobre concessió administrativa a Cegas, SA, per a la prestació del servei públic de gas natural per a usos domèstics, comercials i a petites indústries al terme municipal d'Onda (Castelló).   
Vist l'expedient incoat pel Servei Territorial d'Indústria i Energia de Castelló a instàncies de Cegas, SA, en el qual sol·licita la concessió administrativa per a la prestació del servei públic de subministrament de gas amb destinació als mercats domèstics, comercials i petits industrials al terme municipal d'Onda (Castelló).  
Atès el que preveuen el capítol III de la Llei 10/1987, de 15 de maig, de Disposicions Bàsiques per a un desenvolupament coordinat d'actuacions en matèria de combustibles gasosos, i el capítol II del Decret 2.913/1973, de 26 d'octubre, pel qual s'aprova el Reglament General del Servei Públic de Gasos Combustibles.  
Atès que s'ha notificat a l'Ajuntament d'Onda perquè exercira, en el termini de vint dies, la facultat prevista en el paràgraf tercer de l'article primer de la Llei 10/1987, i va indicar mitjançant un escrit, de data 28 de febrer de 1996, que no estava interessat en la prestació del servei.  
Atès que durant el termini d'informació pública a què se sotmeté el projecte de concessió no s'hi ha presentat al·legacions, llevat dels condicionats exposats per l'Ajuntament d'Onda que hauran de fer-se efectius en el tràmit d'autorització administrativa.  
Atès l'informe favorable, de data 25 de juliol de 1996, emès pel Servei Territorial d'Indústria i Energia de Castelló.  
Acomplits els tràmits reglamentaris en l'expedient instruït a aquest efecte, aquesta Conselleria d'Indústria i Comerç, a proposta de la Direcció General d'Indústria i Energia, resol:  
Atorgar a Cegas, SA, la concessió administrativa per a la prestació del servei públic de gas natural per a usos domèstics, comercials i a petites indústries al terme municipal d'Onda (Castelló).  
El gas natural que s'ha de subministrar procedirà de l'Empresa Nacional del Gas, Societat Anònima (Enagas), i tindrà un poder calorífic superior a 9.000 kcal per metre cúbic normal.  
El règim de les pressions de distribució serà el que s'especifica en la Instrucció Tècnica Complementària ITC-MIG 5.4, sobre canalitzacions de gas de mitjana pressió A: podrà variar entre 0,05 i 0,4 bar. De la xarxa de distribució partiran els embrancaments que connecten amb les instal·lacions interiors dels habitatges, les quals estaran sotmeses al mateix règim de pressions en la part comuna, mentre que les instal·lacions individuals funcionaran en règim de baixa pressió, i s'intercalaran els corresponents reguladors d'abonat acoblats al comptador i proveïts de seguretat de tall per mínima pressió i rearmament automàtic.  
Les característiques de les instal·lacions són bàsicament les indicades en el projecte de subministrament de gas natural per a consum domèstic, comercial i a la petita indústria al municipi d'Onda, subscrit per l'enginyer de Mines, Sr. Enrique Reyes Carapeto, visat pel Col·legi Oficial d'Enginyers de Mines de Llevant, amb data 21 de desembre de 1995.  
El pressupost total de les instal·lacions ascendeix a la quantitat de 89.790.810 pessetes.  
Aquesta concessió s'ajustarà a les següents condicions:  
Primera  
Cegas, SA, constituirà, en el termini d'un mes, una fiança per valor de 814.560 pessetes, import del 2 per 100 del pressupost que figura en l'expedient, per garantir-ne el compliment de les obligacions, d'acord amb l'article 13 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre. L'esmentada fiança es constituirà en la Tresoreria del Servei Territorial de Castelló de la Conselleria d'Economia i Hisenda, en metàl·lic, taló conformat, valors de l'Estat o de la Generalitat Valenciana, o mitjançant un aval bancari, d'acord amb el que disposa l'article 11, apartat 3, del Decret 1.775/1967, de 22 de juliol, o mitjançant el contracte d'assegurança concertada amb entitats d'assegurances de les sotmeses a la Llei 33/1984, de 2 d'agost de 1984.  
La fiança es tornarà a Cegas, SA, una vegada que, autoritzades les instal·lacions i construïdes en els terminis que s'establesquen en l'autorització per al muntatge d'aquestes, el Servei Territorial d'Indústria i Energia de Castelló en formalitze l'acta de posada en marxa.  
Segona  
D'acord amb els articles 9è i 21 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, dins el termini d'un any, comptador des de la data de publicació d'aquesta resolució en el Diari Oficial de la Generalitat Valenciana, Cegas, SA, haurà de sol·licitar del Servei Territorial d'Indústria i Energia de Castelló l'autorització per al muntatge de les instal·lacions i presentar un projecte detallat d'aquestes.  
Cegas, SA, haurà d'iniciar el subministrament de gas en el termini d'un mes, comptador des de la data en què el Servei Territorial d'Indústria i Energia de Castelló formalitze l'acta de posada en marxa de les instal·lacions.  
Tercera  
Les instal·lacions s'han de preveure per a respondre als avanços tecnològics en el camp del gas i aconseguir proveïments més flexibles i segurs. Amb aquesta finalitat, els sistemes de distribució del gas hauran de ser objecte d'una progressiva modernització i d'un perfeccionament, adaptant-se a les directrius que marquen la Conselleria d'Indústria i Comerç i el Ministeri d'Indústria i Energia.  
Les instal·lacions de distribució hauran de complir el que estableix el Reglament de Xarxes i Embrancaments de Combustibles Gasosos vigent.  
El canvi de les característiques de gas subministrat, o la substitució per un altre d'intercanviable requerirà l'autorització de la Direcció General d'Indústria i Energia d'acord amb l'article 8è, apartat c) del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre.  
Quarta  
El subministrament de gas haurà de presentar-se complint estrictament el capítol V del reglament general esmentat i, en especial, l'article 34 pel qual Cegas, SA, està obligada a efectuar-ne el subministrament i les ampliacions necessàries per a atendre qualsevol peticionari que sol·licite el servei, en els termes de la concessió. Donat el cas que el concessionari es negara a prestar el subministrament sol·licitat al·legant insuficiència de mitjans tècnics, el Servei Territorial d'Indústria i Energia de Castelló comprovarà si té fonament tècnic aquesta negativa i, si no en té, farà obligatori el subministrament i, si s'escau, podrà imposar o proposar la corresponent sanció.  
Cinquena  
El concessionari haurà de mantenir un correcte subministrament i un adequat i eficient servei de manteniment de les instal·lacions, reparació d'avaries, reclamacions i, en general, d'atenció a l'usuari, i serà responsable de la conservació i del bon funcionament d'aquestes, d'acord amb el que disposa l'article 27 del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, les obligacions i responsabilitats del qual s'imposen, tant al concessionari com a totes altres persones físiques o entitats relacionades amb la instal·lació o el subministrament d'aquestes.  
Prèviament a l'extensió de l'acta de posada en marxa de les instal·lacions, el Servei Territorial d'Indústria i Energia de Castelló exigirà la presentació de la documentació acreditativa que Cegas, SA, disposa d'un servei adequat a l'efecte del compliment d'aquesta condició i ho comprovarà en visita d'inspecció.  
Sisena  
La determinació de les tarifes d'aplicació del subministrament de gas es regirà per les disposicions vigents en el moment sobre la matèria. El concessionari s'ajustarà a totes les prescripcions que s'estableixen en el reglament general esmentat, com també al model de pòlissa annexa a aquest, i a totes les disposicions que hagen dictat o que dicten la Conselleria d'Indústria i Comerç i el Ministeri d'Indústria i Energia sobre subministrament de gasos combustibles i les seues instal·lacions.  
Setena  
Aquesta concessió s'atorga per un termini de setanta-cinc (75) anys, comptadors des de la publicació d'aquesta resolució en el Diari Oficial de la Generalitat Valenciana, durant el qual, Cegas, SA, podrà efectuar la distribució de gas mitjançant les instal·lacions a què s'ha fet referència i la xarxa bàsica de les quals es defineix en el projecte presentat. Les esmentades instal·lacions revertiran a la Generalitat Valenciana en acabar el termini esmentat.  
Vuitena  
El Servei Territorial d'Indústria i Energia de Castelló cuidarà de l'exacte compliment de les condicions estipulades en aquesta resolució.  
Una vegada autoritzades i construïdes les instal·lacions, el Servei Territorial d'Indústria i Energia de Castelló haurà d'inspeccionar la totalitat de les obres i els muntatges efectuats. Prèviament a l'alçament de l'acta de posada en marxa, el Servei Territorial d'Indústria i Energia de Castelló, haurà de demanar un certificat final d'obra, signat pel tècnic competent i visat pel col·legi oficial corresponent, en el qual conste que la construcció i el muntatge de les instal·lacions s'han efectuat d'acord amb les normes que s'hagen aplicat en el projecte, amb les normes de detall que haja aprovat l'esmentat Servei Territorial, com també totes les altres normes tècniques vigents que hi siguen d'aplicació.  
Els reconeixements, els assajos i les proves de caràcter general o parcial que, d'acord amb les disposicions en vigor, hagen d'efectuar-se en les instal·lacions compreses en la zona de concessió, els haurà de comunicar el concessionari al Servei Territorial d'Indústria i Energia de Castelló amb la deguda anticipació, a fi que les inspeccions corresponents puguen efectuar-se abans que es procedisca a l'ompliment de les rases per a la línia de canalitzacions, o anteriorment a la realització de les operacions que posteriorment puguen dificultar-les en qualsevol instal·lació objecte d'aquesta concessió.  
Novena  
Seran causa d'extinció d'aquesta concessió, a més de les indicades en l'article 17 del Reglament General del Servei Públic de Gasos Combustibles, les següents:  
a) L'incompliment de l'article 13 del vigent Reglament General del Servei Públic de Gasos Combustibles.  
b) La introducció de qualsevol variació o ampliació no autoritzada per la Conselleria d'Indústria i Comerç en l'execució del projecte de les instal·lacions bàsiques, salvant-ne les modificacions precises perquè es complesquen les disposicions vigents.  
c) Si no portaren a terme les instal·lacions d'acord amb les condicions imposades en aquesta resolució i en l'autorització per al muntatge d'aquestes.  
No obstant això, si per evolució de la tècnica de distribució de gas, o per unes altres causes, no és adequat el manteniment d'alguna o d'algunes de les instal·lacions objecte d'aquesta resolució, Cegas, SA, podrà sol·licitar de la Conselleria d'Indústria i Comerç:  
U. Autorització per a la modificació o substitució de les instal·lacions, sense que s'altere la resta de les condicions de la concessió i amb el mateix termini de reversió que les instal·lacions substituïdes; o bé,  
Dos. L'atorgament de la corresponent concessió per a les noves instal·lacions, si per la importància de les inversions que aquestes comporten no es poguera obtenir una compensació econòmica adequada durant el termini que quedara per a la caducitat de la concessió abans esmentada, encara que tenint en compte sempre els drets que la Generalitat Valenciana puga tenir sobre els elements canviats.  
Deu  
La concessió s'atorga sense perjudicis de tercers i salvant els drets particulars.  
Aquesta concessió s'atorga independentment de les autoritzacions, les llicències o els permisos de competència municipal, provincial o d'altres que siguen necessaris per a la realització de les obres per a les instal·lacions de gas.  
Onze  
Les instal·lacions que s'han d'establir compliran les disposicions i les normes tècniques que en general hi siguen d'aplicació i, en particular, les corresponents del Reglament General del Servei Públic de Gasos Combustibles, aprovat pel Decret 2.913/1973, de 26 d'octubre, normes per a la seua aplicació i complementàries, reglaments electrotècnics i totes les altres disposicions que es dicten sobre el servei públic de subministrament de gasos combustibles.  
Contra aquesta resolució, que posa fi a la via administrativa, es podrà interposar recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Autònoma Valenciana, en el termini de dos mesos, comptadors des de l'endemà de la notificació d'aquesta, de conformitat amb el que disposa l'article 58.3 de la Llei Reguladora de la Jurisdicció de 27 de desembre de 1956.  
València, 17 d'octubre de 1996.- El conseller d'Indústria i Comerç: Diego Such Pérez.